DIRETTIVA TAL-KUMMISSJONI 2008/128/KE
tat-22 ta’ Diċembru 2008
li tippreskrivi l-kriterji speċifiċi tal-purità ta’ sustanzi ta' taħlil għall-użu fl-ikel
(Verżjoni kodifikata)
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/107/KEE tal-21 ta’ Diċembru 1988 dwar l-approssimazzjoni tal-liġijiet ta’ l-Istati Membri li jirrigwardaw l-addittivi ma’ l-ikel awtorizzati għall-użu fl-oġġetti ta’ l-ikel maħsuba għall-konsum mill-bniedem (1), u b'mod partikolari l-Artikolu 3(3)(a) ta' dik id-Direttiva,
Billi:
(1)
Id-Direttiva tal-Kummissjoni 95/45/KE tas-26 ta’ Lulju 1995 li tippreskrivi l-kriterji speċifiċi tal-purità ta’ sustanzi ta' taħlil għall-użu fl-ikel (2) ġiet emendata kemm-il darba (3) b’mod sostanzjali. Għal iktar ċarezza u razzjonalità, l-imsemmija Direttiva għandha tiġi kkodifikata.
(2)
Huwa meħtieġ jiġu stabbiliti kriterji ta’ purità għall-kuluri kollha msemmija fid-Direttiva tal-Parlament u tal-Kunsill 94/36/KE tat-30 ta’ Ġunju 1994 fuq il-kuluri għall-użu fl-ikel (4).
(3)
Huwa neċessarju li wieħed jikkonsidra l-ispeċifikazzjonijiet u l-tekniċi analitiċi għas-sustanzi ta’ taħlil kif imwaqqfa fil-Kodiċi alimentarius kif imfassal mill-Kumitat Konġunt FAO/WHO Espert fuq l-Addittivi ta' l-Ikel (JECFA).
(4)
L-additivi ta’ l-ikel, ippreparati mill-metodi sinifikatament differenti minn dawk evalwati mill-Kumitat għax-Xjenzi ta’ l-Ikel, u differenti minn dawk imsemmija fid-Direttiva għandhom jiġu sottomessi għall-evalwazzjoni ta’ sigurtà mill-Awtorità Ewropea għas-Sigurtà fl-Ikel bl-enfasi dejjem tkun fuq il-kriterji ta’ purità.
(5)
Il-miżuri pprovduti f’din id-Direttiva huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali.
(6)
Din id-Direttiva għandha tkun bla ħsara għall-obbligi ta’ l-Istati Membri rigward il-limiti ta’ żmien għat-traspożizzjoni fil-liġi nazzjonali tad-Direttivi mniżżla fl-Anness II, Parti B,
ADOTTAT DIN ID-DIRETTIVA:
Artikolu 1
Il-kriterji tal-purità msemmija fl-Artikolu 3(3)(a) tad-Direttiva 89/107/KEE għall-kuluri msemmija fid-Direttiva 94/36/KE huma mniżżla fl-Anness I hawn taħt.
Artikolu 2
Id-Direttiva 95/45/KE, kif emendata mid-Direttivi mniżżla fl-Anness II, Parti A hi mħassra, bla ħsara għall-obbligi ta’ l-Istati Membri rigward il-limiti ta’ żmien għat-traspożizzjoni fil-liġi nazzjonali tad-Direttivi mniżżla fl-Anness II, Parti B.
Referenzi għad-Direttiva mħassra għandhom jinftiehmu bħala referenzi għal din id-Direttiva u għandhom jinqraw skond it-tabella ta’ korrelazzjoni fl-Anness III.
Artikolu 3
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussell, 22 ta’ Diċembru 2008.